《晓发澉浦走至角里堰》
清代·许传霈

潮落泥滑澾，赤足步跋蹩。年少不惯行，疾首齐蹙额。

空囊笑金尽，数家一被褐。迤逦登彼岸，乍觉虎口脱。

半束残卷书，惟我宝衣钵。遍地是干戈，畏彼道路夺。

息足村成市，盆鱼环泼泼。秋阳烈如火，饮水疗焦渴。

流民本无家，撮米炊粗粝。道旁相问讯，中心为恻怛。

石畔许徘徊，顿觉胸襟阔。晚宿田夫家，炊烟起一抹。

桑绿处处蝉，养得天机活。

作者简介：余生而鲁钝，雅不善诗。岁辛巳，由湖返杭，尤绝意不吟咏，复何稿之可存乎。偶理丛残，有不忍遽弃者，念少壮遭际多艰，赖母教辛勤，良朋切磋，得不汨没天性，言情纪事，时见乎词，则又不可以不存。爰按年录之，起咸丰癸丑，终光绪辛巳，得八卷，计古今体若干首。初有无可斋、倦游轩、七二铃馆、春晖室诸编目，兹分注各年下以存旧名。